נמל התעופה מזרח המידלנדס

**נמל התעופה מזרח המידלנדס** (באנגלית **East Midlands Airport**) הוא נמל תעופה בין-לאומי באזור מרכז בריטניה. סימנו הבין-לאומי של נמל התעופה בארגון חברות התעופה הבין-לאומי יאט"א הוא **EMA**, והוא מסומן באותיות **EGNX** בארגון הבין־לאומי לתעופה אזרחית ICAO. הנמל משמש בעיקר טיסות חסך ומטוסי מטען. החברה המפעילה את נמל התעופה היא מאג-מנצ'סטר איירפורטס גרופ **MAG**-M**anchester Airports Group**, המפעילה גם את נמל התעופה מנצ'סטר ואת נמל התעופה לונדון סטנסטד.

## מקור השם
נמל התעופה נקרא על שם האזור אותו הוא משרת, מזרח המידלנדס (East Midlands). משמעות "מזרח המידלנדס" היא מזרח האזורים המרכזיים. כנהוג בבריטניה, נמל התעופה נקרא בשם מקום סמוך, או אזור השרות, ללא תוספת שם של אישיות חשובה, כפי שנהוג במדינות אחרות.

## היסטוריה
ההיסטוריה של נמל התעופה החלה לאחר פרוץ מלחמת העולם הראשונה, בשנת 1916. בזמן אותה מלחמה, המקום שימש את חיל התעופה המלכותי (Royal Flying Corps-RFC). עם תום המלחמה נסגר השדה, והפך לשטח חקלאי. לאחר שפרצה מלחמת העולם השנייה הוחזר האתר לשירות צבאי במסגרת חיל האוויר המלכותי (RAF), ושימש כשדה תעופה נלווה לבסיס חיל האוויר ווימסוולד (Wymeswold). לאחר תום מלחמת העולם ה-2 נסגר השדה פעם נוספת. לקראת סוף שנות ה-50 חיפשו מקום לנמל תעופה שישרת את האזור, ואתר טירת דוניגטון (Castle Donnington) נבחר מתוך שלושה אתרים שהוצעו, עקב קרבתו לעורקי תחבורה מרכזיים. ב-1960 אושרה תוכנית הבנייה והשטח נרכש בשנת 1963.

נמל התעופה מזרח המידלנדס נפתח במתכונתו האזרחית בתאריך 2 באפריל 1965, עם מסלול טיסה בממדים צנועים מאוד. הנמל נחנך רשמית ב-21 ביולי 1965 בנוכחות הנסיך פיליפ, דוכס אדינבורו. באותה השנה הוארך מסלול הטיסה מ-1790 ל-2,280 מטר (7,480 רגל). טרמינל מטען שני הופעל ב-1973 ובשנים הבאות הופעלו שני טרמינלים נוספים למטענים. בשנת 1978 נחת בנמל מטוס בואינג 747 ("ג'מבו") ראשון. ב-1985 עברו בנמל למעלה ממיליון נוסעים. הרחבת מסוף הנוסעים הושלמה ב-1986, ונחנכה על ידי הנסיכה אן. ב-1993 הנמל הופרט, והבעלים הנוכחיים רכשו את השליטה בו ב-2001. שנה לפני כן חברת DHL ביססה את פעילותה במקום, ומסלול הטיסה הוארך שוב ל-2,893 מטר (9,491 רגל). אחרי DHL גם חברות מטען אחרות הרחיבו את פעילותן בנמל. ב-2011 הנמל טיפל ב-300,000 טון מטען, ובשנה שלאחר מכן נחת לראשונה מטוס רחב גוף מסוג איירבוס A380 . חברת DHL השקיעה 90 מיליון לירת שטרלינג במסוף מטענים שבמקום. בשנת 2020 פסקה תנועת הנוסעים עקב מגפת הקורונה, אך בזמן המגפה הנמל הפך לנמל מטענים שני בחשיבותו בבריטניה, כ-400,000 טון שונעו באמצעותו. בשנת 2024 חצה מספר הנוסעים את רף ה-4 המיליון.

## מוזיאון אווירי
במקום מוגבה בשטח פתוח בנמל התעופה, קיים מוזיאון תעופה. למוזיאון שני חלקים. באוויר הפתוח במרחק לא רב מקצה מסלול הטיסה מוצגים מטוסים מן העבר מכל הסוגים, מטוסי תובלה, נוסעים ומטוסי קרב והפצצה. בהנגר סמוך מוצגים אביזרי תעופה, מנועי מטוסים, סימולטור טיסה וחפצי תעופה נוספים. מן המקום מתאפשרת תצפית על המראות ונחיתות על מסלול הטיסה. המוזיאון פתוח לקהל בסופי שבוע בלבד.

## גאוגרפיה ואקלים
### גאוגרפיה
נמל התעופה נמצא במרכז האי הבריטי, באזור של בריטניה הנקרא מזרח המידלנדס, במחוז לסטרשייר (Leicestershire), בסמוך אל היישוב טירת דונינגטון (Castle Donington). יישובים קטנים סמוכים אחרים הם קגוורת' (Kegworth), דיסוורת' (Diseworth), לוקינגטון (Lockington) ו-המינגטון (Hemington). ערים גדולות יותר באזור אותו נמל התעופה משרת, הן בירמינגהאם במרחק של כ-64 ק"מ, שפילד כ-77 ק"מ, נוטינגהאם כ-21 ק"מ, ולסטר כ-35 ק"מ. גובהו של נמל התעופה מזרח המידלנדס מעל פני הים הוא 93 מטר (306 רגל).

### אקלים
תקופות הקיץ בנמל התעופה קצרות ונוחות. החודשים החמימים יותר הם יולי ואוגוסט. החורפים ארוכים, מעוננים וקרים, אך אין בנמל טמפרטורות קיצוניות מאוד. החודשים הקרים ביותר הם ינואר ופברואר. נדיר שהטמפרטורה במקום יורדת אל פחות משלוש מעלות צלזיוס מתחת לאפס. מהירות הרוח מהווה שיקול חשוב בתכנן ובתפעול נמלי תעופה. מהירות הרוח הממוצעת השנתית בנמל התעופה מזרח המידלנד מסתכם ב-18.67 קמ"ש. גם בחודשי החורף מהירות הרוח עוברת רק במעט את הרף של 20 קמ"ש. בדרך כלל, העננות באזור גבוהה מ-50%, ורק בחודשים יולי ואוגוסט שיעור העננות נמוך במעט מ-50%. מספר ימי הגשם השנתי הממוצע בנמל התעופה הוא 97. בנוסף, ביום אחד בשנה בממוצע יורד שלג, או שלג וגשם לסירוגין. כמות הגשם השנתית הממוצעת מגיעה ל-516.9 מ"מ, ומתפזרת באופן שוויוני למדי בין חודש השנה.

## מסלולים, טרמינלים, נוסעים, מטענים ותנועות מטוסים
**מסלולים:** את נמל התעופה משרת מסלול טיסה יחיד 9/27, באורך 2,894 מטר (9,495 רגל), ברוחב 45 מטר, מחופה ב-אספלט ומואר בלילות. בחורף 2025 תוכנן מסלול הטיסה להיסגר חלקית (ב-8 ימי רביעי ל-8 שעות), כחלק מתוכנית שדרוג מסלולי הסעה, שיפורי תאורה, ורחבות חניית המטוסים.

**טרמינלים:** טרמינל נוסעים אחד עומד לרשות נוסעי נמל התעופה. שני מפלסים בטרמינל. המלפס התחתון מחולק בין אולם הנוסעים הנוחתים, לבין אולם עם עמדות צ'ק אין. המפלס העליון מיועד לנוסעים ממריאים, בדיקות ביטחון, אזורי המתנה לטיסות, שערי עלייה למטוס וגשרי עלייה למטוסים.

**נוסעים:** בשנת 2024 עברו דרך נמל התעופה 4,133,398 נוסעים, לעומת 3,932,497 נוסעים ב-2023. הנתון מצביע על צמיחה בשיעור של 5.11%.

**מטענים:** נמל התעופה מזרח המידלנדס הוא מרכז מטענים (HUB) חשוב של בריטניה. בשנת 2024 שונעו באמצעותו 375,000 טון (בנתון לא כלולה כבודה אישית של נוסעים). במחצית הראשונה של שנת 2025 הנמל טיפל ב-10,000 טון יותר, מאשר בתקופה המקבילה בשנת 2024.

**תנועות מטוסים:** ב-2024 היו בנמל התעופה 65,200 המראות ונחיתות.

## שירותים לנוסעי נמל התעופה
לנוסעי נמל התעופה מזרח המידלנדס מוענק שירות ברמה הניתנת בנמלי תעופה בין-לאומיים מודרניים מקבילים, באירופה ובעולם.

**כללי ומזון**: דרגנועים, מעליות, בתי קפה, מזון מהיר ומסעדות. מתקן חינמי למילוי מים.

**תקשורת**: נקודות אינטרנט, WI-FI חינמי בשטחים ציבוריים, טלפונים ציבוריים, סוכנות דואר.

**שירותים אישיים**: חדר תפילה ("חדר שקט דתות שונות"), בתי מלון בקרבת מקום, וקיים בית מלון גם בתחומי נמל התעופה, שמירת חפצים (לוקרים), אזורי עישון.

**שירותים עסקיים וכספיים**: עמדות מידע (i), שירותי מכס ופטור ממכס, חנויות פטורות ממכס, כספומטים, שירותי בנקאות והמרת מטבע. חדר VIP בתשלום (Escape Lounge, פתוח בחלק בלבד משעות מהיום, וסגור בחודשי החורף).

**תחבורה**: אוטובוסים ציבוריים, שירות שאטל, מוניות, חניה רגילה, וחניה לטווח ארוך, השכרת רכב.

**סיוע אישי, רפואי ונכים**: שירותי נכים, סיוע בניוד לנכים ולמוגבלי תנועה, עזרה ראשונה, בית מרקחת, צ'ק-אין מהיר, שני שטחים נפרדים עבור כלבי שירות.

**טיסה ותיור:** כירטוס, נציגויות של משרדי נסיעות וחברות תעופה, איתור חפצים "אבדות ומציאות".

## חברות תעופה ויעדי טיסה
אל ומנמל תעופה מזרח המידלנדס היו בדצמבר 2025 מקושרים 64 יעדים, ב-21 מדינות. בטבלת היעדים נכללו כאלה שאליהם ומהם מתבצעות לפחות חמש טיסות חודשיות.

טבלת חברות התעופה המבצעות את רוב הטיסות אל ומנמל התעופה מזרח המידלנדס, הטסות לפחות ל-10 יעדים שונים:

## הצטיינות, תאונות ותקריות
### הצטיינות
בשנת 2007 קיבל נמל התעופה מזרח המידלנדס דירוג של ידידותי ביותר לסביבה, במסגרת פרסי התיירות העולמיים (World Travel Awards). בשנת 2010 הנמל קיבל פרס של נמל התעופה האזורי הטוב ביותר, במסגרת תחרות פרס התיירות הבריטית (British Travel Award). בבדיקה אחרת בשנת 2024, היו התוצאות בנושא זיהום האוויר של הנמל לא טובות ולא מעודדות.

### תאונות
**תאונה קטלנית-כשל במנועים:** בתאריך 8 בינואר 1989 המריא מטוס בואינג 737 מנמל התעופה לונדון הית'רו. יעדו היה נמל התעופה הבין-לאומי בלפסט. על סיפון המטוס היו 126 נוסעים ואנשי צוות. כ-13 דקות לאחר ההמראה מלונדון הורגשה רעידה בתא הטייס, מלווה בריח עשן. התברר שאחד מלהבי מנוע מס' 1 ניתק ממקומו. הצוות האמין שמנוע 2 ניזוק מלהב המנוע שניתק, הוריד מצערת והדמים את מנוע 2. הקברניט ביקש וקיבל אשור לנחיתת חירום בנמל התעופה מזרח המידלנדס. כ-4.5 ק"מ לפני קצה מסלול הטיסה אירעה נפילת כוח במנוע 1. הרעדת מוט ההיגוי הופעלה אוטומטית, ומהירות המטוס המשיכה לרדת אל מתחת ל-398 קמ"ש. הצוות בתא הטייס לא קיבל מידע על להבות שפרצו ממנוע 1, אף על פי שנוסעים וגם שלושה דיילים מצוות האוויר ראו את הלהבות. המטוס פגע בצמרות עצים במהירות של 213 קמ"ש, נחת על האוטוסטרדה M1 העוברת בסמוך לנמל התעופה, ונעצר בסוללת עפר. בתאונה ניספו 47 מתוך 126 בני האדם שהיו על סיפון המטוס. המטוס נהרס לגמרי, ונמחק מרשימת המטוסים הפעילים.

**מדרגות ניידות שנותקו:** בתאריך 16 בדצמבר 2024 התכונן מטוס נוסעים בתפעול קבוצת TUI להמראה מנמל התעופה מזרח המידלנדס, אל נמל התעופה לנסרוטה בספרד. דלת המטוס הייתה כבר סגורה. אחת הדיילות פתחה את דלת המטוס, בסברה שהמדרגות הניידות עודן מחוברות. המדרגות היו בסמוך למטוס, אך כבר נותקו מגוף המטוס והדיילת נפלה אל מסלול הטיסה, דרך המרווח שנוצר. כתוצאה מהנפילה הדיילת נפצעה קשה, וכמה מעצמותיה נשברו בשברים מורכבים, היא פונתה מיידית לבית חולים קרוב. לאחר התאונה חודדו הנהלים הן בחברות התעופה, והן בחברת שירותי הקרקע. בתאונה לא היו נפגעים נוספים.

### תקריות
**פצצה שלא הייתה:** בתאריך 22 באוגוסט 2023 עמדה להמריא מנמל התעופה טיסה של חברת JET2 לנמל התעופה אנטליה בטורקיה. אחד הנוסעים הצהיר באוזני הצוות שיש פצצה במזוודה שלו. צוות מיחידה מיוחדת עלה למטוס ועצר את הנוסע, שכפי הנראה היה שיכור. לא היו נפגעים או נזקים בתקרית, אך הטיסה התעכבה למשך מספר שעות.

## תחבורה אל הנמל וממנו
**כבישים:** האוטוסטרדות המקיפות את נמל התעופה מזרח המידלנדס הן M1 . A50, A42, A6. M1 עוברת בקרה גאוגרפית גדולה מזרחית לנמל.

**אוטובוס וחשמלית:** שירות אוטובוסים ושאטלים מנמל התעופה לערים הקרובות נקרא סקיילינק "skylink". השירות קיים לכל ערי הסביבה, לרבות דרבי, לסטר ונוטינגהאם, במרווחי זמן של כ-15 דקות, ולערים נוספות כמו איטון (Eaton) במרווחי זמן של של כ-30 דקות. מהאוטובוסים ניתן להמשיך את הנסיעה ליעדים מסוימים גם בחשמליות.

**רכבת:** לנמל התעופה אין תחנת רכבת משלה. שלושת תחנות הרכבת הקרובות לנמל התעופה הן: איסט מידלנד פארקוויי (East Midlands Parkway) במרחק של כ-8 ק"מ, והתחנות המרכזיות בערים נוטינגהאם ודרבי.

**תעופה:** נמלי תעופה קרובים יחסית, היכולים לשמש תחליף בעת הצורך או בשעת חירום, הם נמל התעופה ברמינגהאם (BHX) במרחק של כ-59 ק"מ, נמל התעופה מנצ'סטר (MAN) במרחק של כ-77 ק"מ, נמל התעופה לידס-ברדפורד במרחק ל כ-90 ק"מ. קיימים נמלי תעופה חלופיים נוספים במרחקים דומים.

## גלריה

קובץ:East Midlands Airport - geograph.org.uk - 3676388.jpg|רחבת חניון מטוסים ומגדל הפיקוח ברקע.
קובץ:East Midlands Airport, Arrivals - geograph.org.uk - 1409920.jpg|הכניסה לטרמינל הנוסעים הנוחתים.
קובץ:Giant plane at East Midlands Airport - geograph.org.uk - 6187476.jpg|מטוס מטען ענק. הנמל משמש מרכז גדול למשלוחי מטענים.
קובץ:East Midlands Airport bus bays - geograph.org.uk - 1409925.jpg|אזור חניית האוטובוסים.
קובץ:East Midlands Airport MMB 02 Tower.jpg|תמנת תקריב של מגדל הפיקוח.
קובץ:Avro Vulcan XM575 at East Midlands 1986 (52066690849).jpg|מפציץ אסטרטגי מסוג אוורו וולקן מזמן המלחמה הקרה, במוזיאון המטוסים הישנים שבנמל התעופה.

## ראו גם
* נמל התעופה גלאזגו
* נמל התעופה לונדון סטנסטד

## קישורים חיצוניים

* 
* 

## הערות שוליים

מזרח המידלנדס
מזרח המידלנדס
בסיס חיל האוויר ווימסוולד